KOMMISSIONENS DIREKTIV 98/82/EF af 27. oktober 1998 om ændring af bilagene til Rådets direktiv 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af pesticidrester i og på korn, i og på levnedsmidler af animalsk oprindelse og på og i visse produkter af vegetabilsk oprindelse, herunder frugt og grøntsager (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn (1), senest ændret ved Kommissionens direktiv 97/71/EF (2), særlig artikel 10,

under henvisning til Rådets direktiv 86/363/EØF af 24. juli 1986 om fastsættelse af marksimalgrænseværdier for indholdet af pesticidrester i og på levnedsmidler af animalsk oprindelse (3), senest ændret ved direktiv 97/71/EF, særlig artikel 10,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager (4), senest ændret ved direktiv 97/71/EF, særlig artikel 7,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (5), senest ændret ved Kommissionens direktiv 98/47/EF (6), og

ud fra følgende betragtninger:

Ved Rådets direktiv 93/57/EØF (7) og 93/58/EØF (8) ændredes bilag II til direktiv 86/362/EØF, 86/363/EØF og 90/642/EØF for at fastsætte maksimalgrænseværdier (MRL) for en første liste over pesticider til korn, produkter af animalsk oprindelse og produkter af vegetabilsk oprindelse, herunder frugt og grøntsager; i nogle tilfælde blev der dog ikke angivet nogen værdier, fordi de foreliggende data ikke var tilstrækkelige til at fastsætte maksimalgrænseværdier, og de interesserede parter fik en nærmere fastsat frist til at indsamle de manglende data; vedtages der ikke maksimalgrænseværdier senest den 31. oktober 1998, kommer bestemmelsesgrænseværdien til at gælde;

i henhold til direktiv 91/414/EØF er medlemsstaterne ansvarlige for at godkende plantebeskyttelsesmidler til anvendelse på specifikke afgrøder; godkendelserne skal baseres på en vurdering af virkningerne på menneskers og dyrs sundhed og indflydelsen på miljøet; ved vurderingen skal der også tages hensyn til eksponeringen af sprøjtepersonalet og andre arbejdere og virkningen på land-, vand- og luftmiljøet samt på mennesker og dyr ved optagelse af rester på behandlede afgrøder;

for korn og produkter af vegetabilsk oprindelse, herunder frugt og grøntsager, er maksimalgrænseværdierne baseret på de minimumsmængder af pesticider, der er nødvendige for at opnå effektiv plantebeskyttelse, og som er anvendt på en sådan måde, at der opnås den lavest mulige, toksikologisk acceptable restkoncentration, især med hensyn til miljøbeskyttelse og skønnet indtagelse gennem føden; for levnedsmidler af animalsk oprindelse er maksimalgrænseværdierne baseret på forbruget af korn og produkter af vegetabilsk oprindelse, der er behandlet med pesticider, som medfører restkoncentrationer i dyr og animalske produkter, ligesom der i relevante tilfælde er taget hensyn til de direkte konsekvenser af anvendelsen af veterinærlægemidler;

maksimalgrænseværdierne sættes til bestemmelsesgrænseværdien, hvis anvendelsen af plantebeskyttelsesmidler til godkendte anvendelsesformål ikke medfører en påviselig pesticidrestkoncentration i eller på levnedsmidlet, eller hvis der ikke er nogen godkendte anvendelsesformål, eller hvis de anvendelsesformål, der er godkendt af medlemsstaterne, ikke er blevet underbygget med de nødvendige data, eller hvis anvendelsesformål i tredjelande, der medfører restkoncentrationer i eller på levnedsmidler, som kan blive bragt i omsætning på EF's marked, ikke er blevet underbygget med de nødvendige data;

forbrugernes livslange eksponering for levnedsmidler behandlet med pesticider, der er omfattet af dette direktiv, er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO (9);

der er på EF-plan endnu ikke vedtaget videnskabelige metoder og procedurer til beregning af akutte referencedoser og vurdering af akut korttidseksponering via kosten; Den Videnskabelige Komité for Planter, der finder de videnskabelige metoder og procedurer, der er udviklet i 1997-samrådet mellem FAO og WHO (10), passende, indtil der opnås enighed på EF-plan, har beregnet de toksikologisk acceptable maksimalgrænseværdier for methamidophos for kernefrugt, ferskner, abrikoser og peberfrugter (11); på grundlag af oplysninger om god landbrugspraksis og kontrollerede markforsøg kan maksimalgrænseværdierne for methamidophos sættes til de toksikologisk acceptable grænseværdier for ferskner og abrikoser; selv om der ikke foreligger sådanne oplysninger for kernefrugt, bør maksimalgrænseværdien for methamidophos alligevel sættes til den toksikologisk acceptable grænseværdi for at tage højde for de methamidophosrester, der stammer fra brugen af acephat; medlemsstatene skal især for ovennævnte landbrugsprodukter revidere de gældende regler for god landbrugspraksis for at sikre, at de fastsatte maksimalgrænseværdier for acephat og methamidophos overholdes;

der bør løbende holdes øje med maksimalgrænseværdierne for pesticider; grænseværdierne kan ændres under hensyntagen til nye oplysninger og bør især hurtigt tages op til fornyet vurdering med henblik på at blive sænket, hvis Kommissionen bliver gjort opmærksom på problemer med hensyn til forbrugernes eksponering via kosten baseret på nye eller reviderede oplysninger, jf. artikel 9 i direktiv 86/362/EØF, artikel 9 i direktiv 86/363/EØF og artikel 8 i direktiv 90/642/EØF; især nærværende direktivs maksimalgrænseværdier for acephat, methamidophos og vinclozolin bør snarest tages op til fornyet overvejelse sammen med de maksimalgrænseværdier for disse pesticider, som er fastsat i direktiv 93/57/EØF og 93/58/EØF efter afslutningen af vurderingen af disse aktive stoffer i henhold til artikel 8, stk. 2, i direktiv 91/414/EØF;

EF-maksimalgrænseværdierne og de værdier, der anbefales af Codex Alimentarius, fastsættes og vurderes efter ensartede procedurer; oplysningerne i de relevante vurderinger fra den fælles FAO/WHO-forsamling vedrørende pesticidrester (JMPR) af pesticider, der er omfattet af dette direktiv, er dog for summariske med hensyn til beskrivelsen af godkendte anvendelsesformål/god landbrugspraksis og kontrollerede restforsøg og udgør ikke et klart grundlag for den anbefalede maksimalgrænseværdi; godkendelser af plantebeskyttelsesmidler i tredjelande kan være baseret på anvendelse af større mængder pesticider eller kortere behandingsfrist end tilladt i EF og kan derfor medføre højere grænseværdier; EF's handelspartnere er blevet hørt angående de grænseværdier, der er fastsat i dette direktiv, via Verdenshandelsorganisationen (WTO), og deres bemærkninger til disse grænseværdier er blevet taget i betragtning og drøftet af Den Stående Komité for Plantesundhed; EF vil undersøge muligheden for at fastsætte importtolerancer for maksimalgrænseværdier for bestemte kombinationer af pesticider og afgrøder, hvis der forelægges acceptable data;

de maksimalgrænseværdier, der fastsættes i dette direktiv, skal tages op til fornyet overvejelse i forbindelse med den nyvurdering af aktive stoffer, der skal foretages som led i det arbejdsprogram der er omhandlet i artikel 8, stk. 2, i direktiv 91/414/EØF;

der er taget hensyn til udtalelse fra Den Videnskabelige Komité for Planter om beskyttelse af forbrugere af levnedsmidler, der er behandlet med pesticider;

de i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

I bilag II til direktiv 86/362/EØF affattes listerne over maksimalgrænseværdier for chlorothalonil, chlorpyriphos, chlorpyriphos-methyl, cypermethrin, deltamethrin, fenvalerat, glyphosat, imazalil, iprodion, permethrin, »benomyl-gruppen« (benomyl, carbendazim, thiophanat-methyl), »maneb-gruppen« (maneb, mancozeb, metiram, propineb, zineb), og procymidon som angivet på listerne i bilag A til nærværende direktiv.

Artikel 2

I bilag II til direktiv 86/363/EØF affattes listerne over maksimalgrænselværdier for chlorothalonil, chlorpyriphos, chlorpyriphos-methyl, cypermethrin, deltamethrin, fenvalerat, glyphosat, imazalil, iprodion, permethrin, »benomyl-gruppen« (benomyl, carbendazim, thiophanat-methyl), »maneb-gruppen« (maneb, mancozeb, metiram, propineb, zineb) og procymidon som angivet på listerne i bilag B til nærværende direktiv.

Artikel 3

I bilag II til direktiv 90/642/EØF affattes listerne over maksimalgrænseværdier for chlorothalonil, chlorpyriphos, chlorpyriphos-methyl, cypermethrin, deltamethrin, fenvalerat, glyphosat, imazalil, iprodion, permethrin, »benomyl-gruppen« (benomyl, carbendazim, thiophanat-methyl), »maneb-gruppen« (maneb, mancozeb, metiram, propineb, zineb) og procymidon og maksimalgrænseværdierne, der specifikt er fastsat for te, som angivet på listerne i bilag C til nærværende direktiv.

Artikel 4

De maksimalgrænseværdier, der er fastsat i bilag D til nærværende direktiv, fastsættes midlertidigt for acephat, methamidophos og vinclozolin, indtil der fastsættes reviderede maksimalgrænseværdier for disse tre pesticider for alle landbrugsprodukter på basis af vurderingen af disse aktive stoffer i henhold til artikel 8, stk. 2, i direktiv 91/414/EØF, senest den 30. april 2001 for acephat og methamidophos og senest den 31. december 1999 for vinclozolin.

Artikel 5

1. Dette direktiv træder i kraft den 1. november 1998.

2. Medlemsstaterne vedtager og offentliggør inden den 30. april 1999 de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

Medlemsstaterne anvender disse bestemmelser fra den 1. august 1999.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 6

Dette direktiv er rettet til medlemsstaterne.

Udfærdiget i Bruxelles, den 27. oktober 1998.

På Kommissionens vegne

Franz FISCHLER

Medlem af Kommissionen

(1) EFT L 221 af 7. 8. 1986, s. 37.

(2) EFT L 347 af 18. 12. 1997, s. 42.

(3) EFT L 221 af 7. 8. 1986, s. 43.

(4) EFT L 350 af 14. 12. 1990, s. 71.

(5) EFT L 230 af 10. 8. 1991, s. 1.

(6) EFT L 191 af 7. 7. 1998, s. 50.

(7) EFT L 211 af 23. 8. 1993, s. 1.

(8) EFT L 211 af 23. 8. 1993, s. 6.

(9) Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues, offentliggjort af World Health Organisation 1997.

(10) Consultation on food consumption and intake assessment of chemicals, Geneva, Switzerland, 10-14 February 1997: Food Safety Unit, Programme of Food Safety an Food Aid, World Health Organisation 1997; WHO/FSF/FOS.97.5.

(11) Udtalelse fra Den Videnskabelige Komité for Planter om spørgsmål om ændring af bilagene til Rådets direktiv 86/362/EØF, 86/363/EØF og 90/642/EØF: SCP/RESI/024 Endelig udg.: 4. august 1998.

BILAG A

>TABELPOSITION>

>TABELPOSITION>

BILAG B

>TABELPOSITION>

>TABELPOSITION>

BILAG C

>TABELPOSITION>

>TABELPOSITION>

>TABELPOSITION>

BILAG D

>TABELPOSITION>

>TABELPOSITION>

>TABELPOSITION>